section_heading: Druge kulture
paragraph_text: U većini je mitologija Sunce muško, a Mjesec žensko. U grčkoj je mitologiji Sunce predstavljeno bogovima Helijem i Apolonom. Helije je zamišljen kao lijep muškarac koji nosi sunčeve zrake oko glave i vozi se u kočiji koju vuku krilati konji. Njegova sestra Selena je Mjesec. U nordijskoj je mitologiji poimanje spola Sunca i Mjeseca drukčije – Sunce predstavlja božica Sol, a Mjesec njezin mlađi brat Mani. Zanimljivo je da se u rimskoj mitologiji božanstvo Sunca zove Sol kao i u nordijskoj, samo što je rimski Sol muškog spola. Njegova sestra Luna je Mjesec te je istovjetna sa Selenom.